Birul cu fugiții dat de fruntașul PSD Moga de la conducerea MAI e o lovitură aplicată lui Dăncilă și PSD mai puternică decât atacurile lui Iohannis, USR Plus și PNL la un loc.

Practic, armatei PSD i-a dezertat un comandant de divizie proaspăt avansat de generăleasa Dăncilă. Așa ceva, la partidul comunist sau pesedist e de neconceput. Regula de fier zice că Partidul te pune în funcție, Partidul te dă jos, în niciun caz nu pleci când ai tu chef.

După convorbirile Poliției cu Alexandra sub cuvintele de neuitat „Unde ești, mă? Nu mai ține linia ocupată!”, catastrofa de imagine a MAI în ochii oamenilor este cea mai mare după 1989. Moga a primit în brațe un minister mâncat până la măduvă de prostie și corupție, înțesat fiind de șefi și șefuți puși de PSD-ul lui Dragnea. Radiografia MAI după Carmen Dan arată înspăimântător și acum o pot vedea și cetățenii.

Pe cale de consecință, ce și-a zis senatorul Moga: „Eu sunt un mafiot PSD de Constanța cinstit, le am eu pe-ale mele, dar nu eu sunt vinovat pentru cazul Caracal, nu eu am pus la cale lovirea și gazarea manifestanților din 10 august, care se apropie. De ce să încasez eu scuipați în figură pentru toate astea?”.

Și s-a cărat pur și simplu, lăsând-o pe Dăncilă cu fundul în baltă și scufundând PSD din ridicol în grotescul spasmodic.

Disperarea Partidului se face simțită și în reacția vătafului de Vaslui, D. Buzatu, care, în replică la cele ce ați citit mai sus, s-a exprimat în direct: „Am ascultat discursul domnului Cristian Tudor Popescu. Mi se pare că e logica unui om nebun, altceva nu pot să spun. E vina PSD pentru orice se întâmplă în țara asta. Nu e normal așa ceva, să răspundem noi pentru un om care nu e sănătos la cap!”.

Evident, PSD nu poate rezolva și reforma nimic.

Soluția este demisia lui Dăncilă cu guvern cu tot.

Ceea ce nu se va întâmpla. Cu fiecare zi petrecută de PSD la guvernare, cresc șansele VV Dăncilă de a intra în turul 4 la prezidențiale. Dar cresc și suferințele, pe cât de crude, pe atât de absurde, ale acestui popor...